題沅陵縣治廓軒
作者：趙蕃
朝代：宋

paragraphs: 昔我過此屋，四壁蔽莫窺。
屋外何所有，榛草連污池。
今我重來過，壁去簷竹垂。
榛草既除屏，洿池出漣漪。
簷前復何有，江上山參差。
山窮望不窮，所恨眼力遺。
主人要命名，名汎境不隨。
昔闇今則廓，曰廓咸謂宜。
慨茲一室爾，繫在治不治。
除昏與致明，可不念已爲。
游焉且息焉，舍斯復何斯。
豈惟君是規，我亦因得師。